Ди къуэш республикэхэм
Илъэс 20-р ягъэлъапIэ
Адыгей. Республикэм и Парламентыр къызэрызэрагъэпэщрэ илъэс 20 ирикъуащ. Абы теухуауэ Къэрал Советым — Хасэм махуэшхуэ зэхыхьэ щекIуэкIащ.
Зэхуэсым хэтащ Адыгейм и Iэтащхьэ ТхьэкIушынэ Аслъэнджэрий, республикэм и япэ президент Джарым Аслъэн, къулыкъущIэхэр, Краснодар крайм и лIыкIуэхэр.
ЗэIущIэр езыгъэкIуэкIа хабзэгъэув IэнатIэм и унафэщI Нарожный Владимир къызэхуэсахэм махуэшхуэмкIэ ехъуэхъури, щIыхь дамыгъэхэр зыхуагъэфэщахэм яритащ. «Адыгей Республикэм и Къэрал Совет-Хасэ. Илъэс 20» фэеплъ дамыгъэр цIыхуитхум хуагъэфэщащ. Абыхэм ящыщщ ТхьэкIушынэ Аслъэнджэрийрэ Джарым Аслъэнрэ.
Шынагъуэр къахутэ
Къэрэшей-Шэрджэс. Республикэм щыIэ РАН-м и астрофизикэ лабораторэ щхьэхуэм хьэршым къикI шынагъуэхэр къэзыхутэ Iэмэпсымэ щагъэуващ.
Еджагъэшхуэ гупым ягъэхьэзыращ уэгум узэрыкIэлъыплъ Iэмэпсымэ. Абы Iэмал къует хьэршым къикI шынагъуэхэр къэхутэнымкIэ. Къаруушхуэ зиIэ камерэхэмкIэ зэхэгъэува Iэмэпсымэм псынщIэу къихутэфынущ ЩIым гъунэгъу къыхуэхъу пкъыгъуэр, ар щехуэхыну щIыпIэмрэ зэманымрэ иубзыхунущ, икIи, абыхэм шынагъуэ япылъмэ, хъыбар къитынущ.
Тамбиев Руслан хахыж
Дыгъуасэ КъШР-м и щыхьэрым и депутатхэм зэдэарэзыуэ Черкесск къалэм и Iэтащхьэу хахыжащ Тамбиев Руслан.
А къулыкъум зэрыпэрытынум теухуа зэгурыIуэныгъэм и пIалъэр зэрикIам къыхэкIыу, Тамбиевыр щIышылэм и 1-м къулыкъум пэрыкIащ. Иджырей зэпеуэм цIыхуиплI хэтащ. Комиссэм Тамбиевыр къыхихащ икIи къалэм и Iэтащхьэ къулыкъур аргуэру дзыхь хуищIащ. Абы илъэситхукIэ зэгурыIуэныгъэ иращIылIащ.
УЭРДОКЪУЭ Женя.
